Imaginea unui tânăr obosit, dar cu o privire hotărâtă, care bătea darabana în ploaie în fața Guvernului, a devenit una din imaginile-simbol ale protestelor anticorupție. Imaginea a fost realizată și postată pe Facebook de Mihnea Dumitru și distribuită apoi de fostul ministru al Sănătății, Vlad Voiculescu. „Pentru cei care cred cu adevărat în ceva. Medic rezident, după 24h de gardă, astăzi”, a scris Vlad Voiculescu.

Foto: Mihnea Dumitru

Numele medicului rezident care a protestat în ploaie, după o gardă de 24 de ore, este Vlad Ispas. Contactat de Digi24, acesta și-a explicat prezența în Piața Victoriei.

„Într-o societate democratică avem posibilitatea de a manifesta prin protest. Iar cultura protestului şi dezvoltarea acestuia ne ajută să construim o ţară aşa cum ne dorim. Acest principiu m-a motivat să ies în stradă alături de alţi oameni”, a spus el.

Imaginea a fost distribuită de mii de ori pe rețeaua de socializare.